425.050

Ordinaziun davart il gimnasi (OGim)

dals 25-06-2019 (versiun dals 01-08-2023)

Sa basond sin l'art. 45 al. 1 da la constituziun chantunala1)

relaschà da la regenza ils 25 da zercladur 2019

1. Disposiziuns generalas

Champ d'applicaziun

Art.  1 1 Questa ordinaziun regla per il gimnasi che vegn manà tenor las disposiziuns da l'Ordinaziun   davart   la   renconuschientscha   dals   attestats   da   maturitad   gimnasiala (Ordinaziun   davart   ils   attestats   da   maturitad,   ORM)2),   dal   reglament   da   la Conferenza   da   las   directuras   e   dals   directurs   chantunals   da   l'educaziun   publica (CDEP) per la renconuschientscha dals attestats da maturitad gimnasiala (RRM) e tenor   las   directivas   da   la   Cumissiun   svizra   da   maturitad   (CSM)   cunzunt   la promoziun en la proxima classa pli auta, ils examens da maturitad e la concepziun dals attestats da maturitad. * 2 Reglaments   da   scolas   medias   privatas   che   divergeschan   da   disposiziuns   en   il champ d'applicaziun da questa ordinaziun basegnan l'approvaziun da la regenza.

Durada da la scolaziun

Art.  2 1 La scolaziun da maturitad al gimnasi dura 6 u 4 onns e po vegnir absolvida ad ina scola media chantunala u ad ina scola media privata.

2 Ils   emprims   2   onns   da   scolaziun   dal   gimnasi   da   6   onns   vegnan   designads   sco gimnasi inferiur. Suenter il gimnasi inferiur suonda il gimnasi che dura 4 onns.

Congedis ed imputaziun da prestaziuns da scolaziun

Art.  3 1 Davart dumondas da congedi da dapli che 1 onn decida l'uffizi.

2 Durant la classa finala n'èsi betg pussaivel da sa participar ad in program da barat.

1) DG 110.100 2) CS 413.11 * tabellas da las modificaziuns a la fin dal relasch

1

425.050

3 La direcziun da la scola decida tenor las directivas da l'uffizi, quant enavant che prestaziuns da furmaziun vegnan resguardadas.

Segunda lingua naziunala

Art.  4 1 La segunda lingua naziunala tenor ORM/RRM è per scolaras grischunas e scolars grischuns al gimnasi inferiur ina lingua chantunala. En l'instrucziun reala è la lingua da scrittira rumantscha rumantsch grischun u in idiom.

Scolaziuns da maturitad bilingua

Art.  5 1 Scolas medias chantunalas e privatas pon manar scolaziuns da maturitad bilingua en las linguas chantunalas ed en englais. En quest connex valan las disposiziuns da la cumissiun svizra da maturitad (CSM).

2 Scolaras   e   scolars   che   frequentan   ina   scolaziun   da   maturitad   bilingua   pon frequentar supplementarmain maximalmain dus roms che vegnan instruids en moda immersiva.

Instrucziun d'immersiun

Art.  6 1 Scolas   medias   chantunalas   e   privatas   pon   instruir   –   tenor   las   directivas   dal departament   –   roms   che   vegnan   valitads   cun   ina   nota   da   maturitad   en   moda immersiva tant en ina lingua chantunala sco er en englais.

2 Empè d'ina scolaziun da maturitad bilingua pon las scolaras ed ils scolars prender maximalmain dus roms che vegnan instruids en moda immersiva.

Maturitad bilingua grischuna e maturità bilingue grigionese

Art.  7 1 La scolaziun da maturitad da 4 onns en rumantsch "maturitad bilingua grischuna" respectivamain en talian "maturità bilingue grigionese" cumenza l'emprim onn da scolaziun dal gimnasi da 4 onns e cumpiglia mintga onn 4 lecziuns per emna ed onn en rumantsch respectivamain en talian sco emprima lingua e 2 lecziuns per emna ed onn instrucziun immersiva en la lingua respectiva en in dals roms biologia, istorgia u geografia.

Cumpensaziun da dischavantatgs

Art.  8 1 Sin dumonda decida la direcziun da la scola tenor las directivas da l'uffizi davart la concessiun   da   la   cumpensaziun   da   dischavantatgs   per   cumprovas   da   prestaziun relevantas per l'attestat.

2 Sin   dumonda   decida   l'uffizi   davart   la   concessiun   da   la   cumpensaziun   da dischavantatgs per ils examens da maturitad. La direcziun da la scola po vegnir tadlada. *

2

425.050

2. Promoziun

Attestat, rapport

Art.  9 1  Mintgamai a la fin d'in semester vegn fatg in attestat che vegn rendì enconuschent a la scolara u al scolar. El cuntegna almain il giudicament da las prestaziuns en ils roms che han in effect sin la promoziun, sco er ina remartga davart in eventual depurtament manglus da la scolara u dal scolar.

2 Las persunas che adempleschan la tgira genituriala sco er las scolaras ed ils scolars pon vegnir orientads tras rapports en scrit da la direcziun da la scola.

3 Ils roms che vegnan instruids en moda immersiva sco er ils roms che han in effect sin la promoziun, per ils quals è avant maun ina dispensaziun, vegnan cumprovads correspundentamain en ils attestats.

Prestaziuns

Art.  10 1 Per giuditgar las prestaziuns vegnan applitgadas notas entiras e mesas notas en l'attestat.   6   è   la   meglra   nota,   1   è   la   mendra   nota.   Notas   sut   4   represchentan prestaziuns insuffizientas.

2 Per singuls roms che n'han nagin effect per la promoziun pon ins desister da dar notas.

3 La direcziun da la scola relascha in reglament intern per dar notas.

Depurtament manglus

Art.  11 1 Remartgas   davart   il   depurtament   manglus   vegnan   scrittas   en   l'attestat,   sche   la direcziun da la scola u la conferenza da las persunas d'instrucziun da la classa prenda ina decisiun correspundenta.

2 In   depurtament   manglus   vegn   circumscrit   cun   «na   cuntenta   betg   adina»   u «nuncuntentaivel».

Art.  12

Cumpetenzas fundamentalas specificas per l'abilitad generala da studegiar

1 Las cumpetenzas fundamentalas specificas en l'emprima lingua ed en matematica per l'abilitad generala da studegiar vegnan per regla examinadas en scrit u a bucca e valitadas cun notas durant l'emprim fin il terz onn da scolaziun dal gimnasi da 4 onns. La nota cuntanschida vegn resguardada en il rom correspundent per calcular la media da las notas dal segund attestat. * 2 Per las scolaras ed ils scolars cun l'emprima lingua rumantsch u talian vegnan examinadas   las   cumpetenzas   fundamentalas   specificas   en   tudestg   sco   emprima lingua.

3

425.050

3 Cun   notas   sut   4   n'èn   las   cumpetenzas   fundamentalas   specificas   dal   rom correspundent betg ademplidas e l'examen sto vegnir repetì en il semester suandant.

La nota da l'examen da repetiziun na vegn betg resguardada per calcular la media da la nota dal rom correspundent.

4 L'adempliment u il nunadempliment da las cumpetenzas fundamentalas specificas en l'emprima lingua ed en matematica per l'abilitad generala da studegiar vegn per regla inscrit en l'emprim attestat dal segund, dal terz e dal quart onn da scolaziun dal gimnasi da 4 onns.

Basa da calculaziun, nota da promoziun

Art.  13 1 Sco basa da calculaziun per la promoziun al gimnasi vegnan duvradas las notas da l'emprim e dal segund attestat.

2 La nota da promoziun per rom vegn calculada sco media betg arrundada da las notas da l'emprim e dal segund attestat.

Certificats da lingua, lavur interdisciplinara

Art.  14 1 En la classa finala vegnan resguardadas en il rom fundamental englais prestaziuns d'examen da certificats da lingua externs cun 50 pertschient tar la nota dal segund attestat. L'uffizi relascha las directivas per midar la valitaziun da la prestaziun da certificat externa en ina nota.

2 Scolaras e scolars cun l'emprima lingua talian ston absolver entaifer ils dus ultims onns da scolaziun dal gimnasi da 4 onns obligatoricamain in examen da certificat da lingua extern en tudestg sin il nivel C1 tenor la norma europeica communabla per las linguas.

3 Per   la   lavur   interdisciplinara   che   vegn   scritta   durant   il   segund   u   terz   onn   da scolaziun dal gimnasi da 4 onns vegn dada ina nota che vegn resguardada cun 25 pertschient en la nota da l'emprim u dal segund attestat d'in dals roms pertutgads da quel onn da scola, durant il qual la lavur è vegnida scritta. La direcziun da la scola communitgescha   a   la   scolara   u   al   scolar   avant   il   cumenzament   da   la   lavur interdisciplinara, per tgenin dals roms participads ed en tgenin dals semesters che la nota vegn resguardada. *

Roms da promoziun

Art.  15 1 Ils roms da promoziun al gimnasi èn ils roms fundamentals, ils roms d'accent ed ils roms cumplementars.

2 Ils ulteriurs roms da promoziun èn informatica, introducziun en economia e dretg, gimnastica e sport, introducziun en fisica e chemia sco er latin mintgamai en quels onns da scola, en ils quals quests roms vegnan instruids.

3 La lavur da maturitad vala sco ulteriur rom da promoziun e la nota da tala vegn cumprovada en il segund attestat da la classa finala.

4

425.050

4 Il pli tard a partir dal segund onn da scolaziun dal gimnasi da 4 onns sto vegnir frequentà da las scolaras e dals scolars en il champ art ubain il rom fundamental art figurativ u il rom fundamental chant e musica.

Cundiziuns da promoziun

Art.  16 1 La promoziun è ademplida, sche:

a)

b)

il dubel da la summa da tut las divergenzas da las notas da promoziun sut 4 n'è betg pli grond che la summa da tut las divergenzas da las notas da promoziun sur 4;

i n'existan en il segund attestat en ils roms da promoziun al gimnasi inferiur betg dapli che trais notas, suenter betg dapli che quatter notas sut 4; e nagina nota da promoziun sutpassa la valur da 2,5.

c)

2 Las decisiuns concernent la nunpromoziun vegnan communitgadas en scrit a las persunas   che   adempleschan   la   tgira   genituriala   u   a   las   scolaras   ed   als   scolars maiorens.

Repetiziun

Art.  17 1 Tgi che na vegn betg promovì duas giadas fin tar la classa finala, vegn exclus dal gimnasi.

2 La classa finala po vegnir repetida ina giada.

3. Examen da maturitad

Termin dals examens da maturitad

Art.  18 1 Ils examens da maturitad en scrit ed a bucca han lieu avant las vacanzas da stad.

2 Il termin dals examens da maturitad en scrit ed a bucca fixescha l'uffizi. *

Premissas d'admissiun

Art.  19 1 Sch'i n'è betg avant maun ina permissiun excepziunala da l'uffizi che concerna la frequentaziun da la scola, pretenda l'admissiun la frequentaziun d'ina scola media en il chantun Grischun durant almain ils dus ultims onns avant l'examen da maturitad e prestaziuns suffizientas per ina promoziun en la classa finala. *

Lavur da maturitad

Art.  20 1 Las scolaras ed ils scolars ston far sulets u en ina gruppa ina lavur da maturitad independenta che correspunda a las disposiziuns dal ORM/RRM, che vegn fatga en scrit u cun in commentari en scrit e ch'els ston preschentar a bucca.

5

425.050

2 Las prestaziuns en scrit ed a bucca da la lavur da maturitad vegnan giuditgadas separadamain. La nota da promoziun per la lavur da maturitad vegn calculada sco media valitada ed arrundada sin entiras e mesas notas or da la prestaziun en scrit ed a bucca. La prestaziun en scrit vegn valitada cun trais quarts e la prestaziun a bucca cun in quart.

3 Sch'il termin per dar giu la lavur da maturitad en scrit u commentada en scrit che la direcziun da la scola ha fixà na vegn betg resguardà, vegn la lavur valitada cun la nota 1.

4 Sche parts essenzialas da la lavur da maturitad en scrit u commentada en scrit cuntegnan proprietad intellectuala estra guntgind las reglas da citar vertentas, vegn la lavur da maturitad en scrit u commentada en scrit valitada cun la nota 1.

Roms da maturitad

Art.  21 1 Ils roms da maturitad sa drizzan tenor las disposiziuns dal ORM/RRM. Da quels dastga maximalmain in rom fundamental vegnir terminà il pli baud en il terz onn da scolaziun dal gimnasi da 4 onns.

2 Ils cuntegns da l'examen da maturitad cumpiglian ils cuntegns d'emprender dals plans d'instrucziun dals ultims 2 onns da scolaziun dal gimnasi da 4 onns.

Roms d'examen

Art.  22 1 Examinads   en   scrit   ed   a   bucca   vegnan   l'emprima   lingua,   la   segunda   lingua naziunala, matematica, il rom d'accent sco er il rom cumplementar.

Expertas ed experts

Art.  23 1 Per survegliar ils examens da maturitad numna l'uffizi per regla expertas ed experts spezialisads. Sco expertas ed experts pon vegnir numnadas da l'uffizi en spezial persunas d'instrucziun da las scolas medias chantunalas e privatas.

2 Las expertas ed ils experts possedan in dretg da dar directivas en ils reguards che concernan ils examens da maturitad.

3 Las expertas ed ils experts giuditgeschan las dumondas fatgas en scrit e prendan part als examens da maturitad a bucca sco er a las conferenzas d'examen. Ellas ed els pon prender part als examens da maturitad en scrit.

4 Las   expertas   ed   ils   experts   rapportan   en   scrit   a   l'uffizi   suenter   ils   examens   da maturitad.

Meds d'agid

Art.  24 1 L'uffizi relascha disposiziuns davart ils meds d'agid ch'èn admess als examens da maturitad.

2 La direcziun da la scola garantescha che las candidatas ed ils candidats vegnian infurmads davart ils meds d'agid admess, e quai avant il cumenzament da l'examen da maturitad.

6

425.050

Realisaziun da l'examen da maturitad

Art.  25 1 Durant ils examens da maturitad en scrit vegnan las candidatas ed ils candidats per regla survegliads da persunas d'instrucziun.

2 Las   lavurs   d'examen   en   scrit   vegnan   curregidas   e   valitadas   da   las   persunas d'instrucziun. Avant ils examens da maturitad a bucca trametta la direcziun da la scola las lavurs d'examen curregidas e valitadas a las expertas ed als experts.

3 A scolas che han pliras classas finalas che vegnan manadas en moda parallela ston ils   examens   da   maturitad   en   scrit   vegnir   fatgs   per   regla   sco   examens   da   chasa unitars. Davart excepziuns decida l'uffizi sin dumonda da la direcziun da la scola.

Malonestadads

Art.  26 1 Malonestadads, en spezial il diever da meds d'agid scumandads, la communicaziun scumandada   cun   terzas   persunas   sco   er   l'inobservanza   da   las   prescripziuns   da l'examen   u   l'emprova   da   commetter   ina   malonestadad   ha   per   consequenza l'exclusiun da l'examen da maturitad. Examens da maturitad ch'èn gia vegnids fatgs na vegnan betg valitads e la maturitad vala sco na reussida.

2 La   direcziun   da   la   scola   garantescha   che   questas   disposiziuns   vegnian communitgadas a las candidatas ed als candidats avant il cumenzament da l'examen da maturitad.

Notas dals examens da maturitad

Art.  27 1 Ils examens da maturitad en scrit vegnan valitads cun quartas notas, cun mesas notas e cun notas entiras, ils examens da maturitad a bucca vegnan valitads cun mesas notas e cun notas entiras.

2 Per ils roms che vegnan examinads en l'examen da maturitad tant en scrit sco er a bucca resulta la nota da la media betg arrundada da las notas da l'examen en scrit e da l'examen a bucca.

Art.  28 1 Las notas da maturitad vegnan dadas tenor las disposiziuns dal ORM/RRM.

Notas da maturitad

Art.  29 1 I valan las normas da reussida dal ORM/RRM.

Normas da reussida

Cumissiun d'examen

Art.  30 1 Davart la reussida respectivamain davart la nunreussida da la maturitad decida ina cumissiun d'examen che sa cumpona da la manadra u dal manader da l'examen, da las expertas e dals experts sco er da las persunas d'instrucziun examinantas.

7

425.050

Repetiziun da l'examen da maturitad

Art.  31 1 Candidatas e candidats che n'han betg reussì la maturitad vegnan admess ad in segund examen da maturitad la fin da l'onn da scola che suonda. Ellas ed els vegnan examinads en tut ils roms d'examen.

2 Tgi che na reussescha betg la maturitad e repeta la classa finala, sto ademplir las premissas tenor l'artitgel 19 per vegnir admess ad in segund examen da maturitad.

3 Sin dumonda da las candidatas e dals candidats a la direcziun da la scola vegn la valitaziun da la lavur da maturitad surpigliada.

Concepziun da l'attestat da maturitad

Art.  32 1 La frequentaziun da roms instruids en moda immersiva vegn inscritta en l'attestat da maturitad.

2 En l'attestat da maturitad pon vegnir inscrittas ulteriuras remartgas, en spezial las notas per gimnastica e sport sco er ils certificats da lingua ch'èn vegnids acquistads durant ils ultims 2 onns da la scolaziun da maturitad.

Suttascripziun

Art.  33 1 Ils   attestats   da   maturitad   vegnan   suttascrits   da   la   scheffa   u   dal   schef   dal departament sco er da la manadra u dal manader da la scola media respectiva.

4. Disposiziun finala

Art.  34 1 L'execuziun da questa ordinaziun è chaussa da l'uffizi.

Execuziun

8

425.050

Tabella da las modificaziuns - tenor conclus

Conclus 25-06-2019 06-06-2023 06-06-2023 06-06-2023 06-06-2023 06-06-2023 06-06-2023

Entrada en vigur 01-08-2019 01-08-2023 01-08-2023 01-08-2023 01-08-2023 01-08-2023 01-08-2023

Element relasch Art. 1 al. 1 Art. 8 al. 2 Art. 12 al. 1 Art. 14 al. 3 Art. 18 al. 2 Art. 19 al. 1

Modificaziun emprima versiun midada midada midada midada midada midada

Publicaziun en la CUL 2019-009 2023-019 2023-019 2023-019 2023-019 2023-019 2023-019

9

425.050

Tabella da las modificaziuns - tenor element

Element relasch Art. 1 al. 1 Art. 8 al. 2 Art. 12 al. 1 Art. 14 al. 3 Art. 18 al. 2 Art. 19 al. 1

Conclus 25-06-2019 06-06-2023 06-06-2023 06-06-2023 06-06-2023 06-06-2023 06-06-2023

Entrada en vigur 01-08-2019 01-08-2023 01-08-2023 01-08-2023 01-08-2023 01-08-2023 01-08-2023

Modificaziun emprima versiun midada midada midada midada midada midada

Publicaziun en la CUL 2019-009 2023-019 2023-019 2023-019 2023-019 2023-019 2023-019

10